小斂：布絞，縮者一，橫者三。君錦衾，大夫縞衾，士緇衾，皆一。衣十有九稱，君陳衣於序東；大夫士陳衣于房中；皆西領北上。絞紟不在列。
大斂：布絞，縮者三，橫者五，布紟二衾。君大夫士一也。君陳衣於庭，百稱，北領西上；大夫陳衣于序東，五十稱，西領南上；士陳衣於序東，三十稱，西領南上。絞紟如朝服，絞一幅為三、不辟，紟五幅、無紞。
小斂之衣，祭服不倒。君無襚，大夫士畢主人之祭服；親戚之衣，受之不以即陳。小斂，君大夫士皆用複衣複衾；大斂，君大夫士祭服無算，君褶衣褶衾，大夫士猶小斂也。
凡陳衣者實之篋，取衣者亦以篋升，降者自西階。凡陳衣、不詘，非列采不入，絺至紵不入。
凡斂者袒，遷屍者襲。君之喪，大胥是斂，眾胥佐之；大夫之喪，大胥侍之，眾胥是斂；士之喪，胥為侍，士是斂。
君錦冒黼殺，綴旁七；大夫玄冒黼殺，綴旁五；士緇冒黼 殺，綴旁三。凡冒質長與手齊，殺三尺，自小斂以往用夷衾，夷衾質殺之，裁猶冒也。
君將大斂，子弁至，即位於序端，卿大夫即位于堂廉楹西，北面東上，父兄堂下北面，夫人命婦屍西東面，外宗房中南面。小臣鋪席，商祝鋪絞紟衾衣，士盥于盤，上士舉遷屍於斂上。卒斂，宰告，子馮之踴，夫人東面亦如之。
大夫之喪，將大斂，既鋪絞紟衾衣。君至，主人迎，先入門右，巫止於門外，君釋菜，祝先入升堂，君即位於序端，卿大夫即位于堂廉楹西，北面東上；主人房外南面，主婦屍西，東面。遷屍，卒斂，宰告，主人降，北面於堂下，君撫之，主人拜稽顙，君降、升主人馮之。命主婦馮之。
鋪絞紟，踴；鋪衾，踴；鋪衣，踴；遷屍，踴；斂衣，踴；斂衾，踴；斂絞紟，踴。
君撫大夫，撫內命婦；大夫撫室老，撫侄娣。君大夫馮父母、妻、長子，不馮庶子；士馮父母、妻、長子、庶子，庶子有子，則父母不馮其屍。凡馮屍者，父母先，妻子後。君於臣撫之，父母於子執之，子於父母馮之，婦於舅姑奉之，舅姑於婦撫之，妻於夫拘之，夫於妻於昆弟執之。馮屍不當君所。凡馮屍，興必踴。
父母之喪，居倚廬、不塗，寢苫枕，非喪事不言。君為廬宮之，大夫士襢之。既葬柱楣，塗廬不於顯者。君、大夫、士皆宮之。凡非適子者，自未葬以於隱者為廬。
君既葬，王政入於國，既卒哭而服王事；大夫、士既葬，公政入於家，既卒哭、弁至帶，金革之事無辟也。
既練，居堊室，不與人居。君謀國政，大夫、士謀家事。既祥，黝堊。祥而外無哭者；禫而內無哭者，樂作矣故也。
禫而從禦，吉祭而複寢。期居廬，終喪不禦於內者，父在為母為妻；齊衰期者，大功布衰九月者，皆三月不禦於內。婦人不居廬，不寢苫。喪父母，既練而歸；期九月者，既葬而歸。
大夫、士父母之葬，既練而歸。朔月忌日，則歸哭於宗室。諸父兄弟之喪，既卒哭而歸。
大夫、士既殯而君往焉，使人戒之，主人具殷奠之禮，俟於門外。見馬首，先入門右，巫止於門外，祝代之先，君釋菜於門內。祝先升自阼階，負墉南面。君即位於阼。小臣二人執戈立於前，二人立於後。擯者進，主人拜稽顙。君稱言，視祝而踴，主人踴。
大夫則奠可也。士則出俟於門外，命之反奠，乃反奠。卒奠，主人先俟於門外，君退，主人送于門外，拜稽顙。
君於大夫疾，三問之，在殯，三往焉；士疾，壹問之，在殯，壹往焉。君吊則複殯服。
夫人吊於大夫、士，主人出迎于門外，見馬首，先入門右。夫人入，升堂即位。主婦降自西階，拜稽顙於下。夫人視世子而踴。奠如君至之禮。夫人退，主婦送于門內，拜稽顙；主人送于大門之外不拜。
大夫君不迎于門外。入即位於堂下。主人北面，眾主人南面；婦人即位于房中。若有君命，命夫命婦之命，四鄰賓客，其君後主人而拜。
君吊，見屍柩而後踴。大夫、士若君不戒而往，不具殷奠；君退必奠。
君大棺八寸，屬六寸，椑四寸；上大夫大棺八寸，屬六寸；下大夫大棺六寸，屬四寸，士棺六寸。
君裏棺用朱綠，用雜金鐕；大夫裏棺用玄綠，用牛骨鐕；士不綠。
君蓋用漆，三衽三束；大夫蓋用漆，二衽二束；士蓋不用漆，二衽二束。
君、大夫（ ）鬊爪；實於綠中；士埋之。
君殯用輴，欑至於上，畢塗屋；大夫殯以幬，欑置於西序，塗不暨於棺；士殯見衽，塗上帷之。
君葬用輴，四綍二碑，禦棺用羽葆。大夫葬用輴，二綍二碑，禦棺用茅。士葬用國車。二綍無碑，比出宮，禦棺用功布。
君松槨，大夫柏槨，士雜木槨。
棺槨之間，君容柷，大夫容壺，士容甒。
君裏槨虞筐，大夫不裏槨，士不虞筐。